TILST/VIBY: En lidt for smart, italiensk 'forretningsmand' forsøgte torsdag eftermiddag at sælge billige og 'moderigtige' jakkesæt.

Østjyllands Politi blev opmærksom på manden, efter de havde modtaget flere anmeldelser fra borgere, der havde oplevet ham forsøge at sælge jakkesættene.

Jakkesættene, der kostede 1000 kroner, var dog i elendig kvalitet, og der er derfor helt sikkert tale om en fupsælger.

I første omgang stod manden foran Silvan på Blomstervej i Tilst og senere blev han set på Viby Torv, hvor han også forsøgte at sælge de plastikagtige jakkesæt.

Manden, der eftersigende er velklædt og veltalende, forsøger at bilde folk ind, at han kommer fra en modemesse og nu skal af med de sidste jakkesæt inden han skal hjem til Italien.

Samme trick og formentlig samme mand er flere gange set i Østjyllands politikreds ved tidligere lejligheder. Denne gang blev han set kørende i en hvid Mercedes.

Østjyllands Politi opfordrer til, at man ikke hopper på svindelnummeret.